เบรกลดภาษีเงินได้บริษัทจดทะเบียน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

สศค.สรรพากรหวั่นไม่ทั่วฟ้า ชงอุ้มตลาดเอ็มเอไอขยายตัว
โพสต์ทูเดย์ — จับตาบอร์ดตลาดทุน 26 ม.ค.นี้ กรณ์ชี้ขาดลดภาษีเงินได้บริษัทจดทะเบียน ขณะที่ สศค.สรรพากรหนุนลดแค่ เอ็ม เอ ไอ
แหล่งข่าวจากกระทรวงการคลัง เปิดเผยว่า นายกรณ์ จาติกวณิช รมว.คลัง จะเป็นประธานประชุมคณะกรรมการพัฒนาตลาดทุนไทย วันที่ 26 ม.ค.นี้ โดยมีวาระที่พิจารณาสำคัญ คือ มาตรการลดหย่อนภาษีเงินได้นิติบุคคลสำหรับบริษัทที่จะจดทะเบียนเข้าซื้อขายในตลาดหลักทรัพย์ ตามที่ภาคเอกชนขอมาจาก 30% เหลือ 25% และสำหรับบริษัทที่เข้าจดทะเบียนในตลาดหลักทรัพย์ใหม่ หรือ เอ็ม เอ ไอ ลดภาษีจาก 30% เหลือ 20%
อย่างไรก็ตาม ที่ผ่านมากรมสรรพากร และสำนักงานเศรษฐกิจการคลัง (สศค.) ไม่เห็นด้วยกับคณะกรรมการพัฒนาตลาดทุนไทยในการใช้มาตรการลดหย่อนภาษีเงินได้ให้กับบริษัทที่จดทะเบียนในตลาดหลักทรัพย์ เพราะที่ผ่านมามีบริษัทจำนวนไม่มากนักที่เข้ามาใช้สิทธิตามมาตรการดังกล่าว
ทั้งนี้ ในส่วนของมาตรการลดหย่อนภาษีให้กับบริษัทที่จดทะเบียนเข้าตลาด เอ็ม เอ ไอ กรมสรรพากรและ สศค. เห็นด้วยว่าควรใช้มาตรการลดหย่อนภาษีต่อไป เพราะเป็นการสนับสนุนผู้ประกอบการรายเล็กให้มีการพัฒนาขยายบริษัทเพื่อขึ้นไปซื้อขายในตลาดหลักทรัพย์ใหญ่ต่อไปในอนาคต
สำหรับมาตรการลดหย่อนภาษีบริษัทที่จดทะเบียนเข้าตลาดหลักทรัพย์ เอ็ม เอ ไอ จะให้คณะกรรมการพิจารณาว่าควรลดอัตราภาษีนิติบุคคลให้ต่ำกว่า 20% เดิมที่เคยให้ได้หรือไม่ เพื่อจูงใจให้มีคนนำบริษัทเข้ามาจดทะเบียนมากขึ้นกว่าเดิม รวมถึงการพิจารณาควรให้สิทธิทางภาษีเป็นเวลากี่รอบบัญชี จากเดิมที่ได้รับสิทธิ 3 รอบบัญชี นับจากที่จดทะเบียนเข้าตลาด
แหล่งข่าวเปิดเผยว่า สำหรับอายุมาตรการคาดว่าจะประกาศให้ยาวประมาณ 34 ปี มากกว่าที่ผ่านมาจากที่ประกาศให้ครั้งละ 1 ปี เพื่อให้บริษัทที่อยู่นอกตลาดและต้องการเข้าตลาดหุ้นเมื่อเวลาเตรียมตัว เพราะต้องมีผลกำไรจากการดำเนินงานติดต่อกันไม่น้อยกว่า 3 ปี
โดยภาคเอกชนขอให้ประกาศอายุมาตรการถึง 8 ปี ซึ่งกระทรวงการคลังเห็นว่ายาวไป เพราะต้องการกระตุ้นให้บริษัทจดทะเบียนเข้าตลาดหุ้นเพื่อง่ายต่อการตรวจสอบ การที่ประกาศอายุมาตรการยาวเกินไปจะทำให้ภาคเอกชนไม่สนใจเข้ามาใช้มาตรการในช่วงต้น
ทั้งนี้ การประชุมคณะกรรมการตลาดหุ้นยังจะมีการติดตามความคืบหน้าร่างพระราชบัญญัติ (พ.ร.บ.) ควบรวมกิจการ การตั้งกองทุนโครงสร้างพื้นฐาน หรืออินฟราสตัคเจอร์ฟันด์ การให้จัดตั้งกองทุนธุรกิจร่วมทุน หรือกองทุนเวนเจอร์แคปปิตอล และการกระจายหุ้นรัฐวิสาหกิจให้รายย่อยเข้ามาถือหุ้น
ก่อนหน้านี้ นายสมบัติ อนันตรัมพร ประธานชมรม เอ็ม เอ ไอ ซีอีโอ กล่าวว่า หากได้รับอนุมัติลดหย่อนภาษีตามที่ร้องขอ จะมีประโยชน์ต่อบริษัทจดทะเบียนอย่างมาก เพราะในช่วง 8 ปีบริษัทบางแห่งสามารถพัฒนาตัวเองเพื่อย้ายเข้าไปในตลาดหลักทรัพย์แห่งประเทศไทย ที่มีขนาดใหญ่ขึ้นได้ ผู้ถือหุ้นก็จะได้ประโยชน์ในแง่ของผลตอบแทนที่ดี